ধ্বংসের শহর আর ক্রিকেটের শহর হল না। হবেও না। রবিবার ইডেন গার্ডেন্সে টি টোয়েন্টি বিশ্বকাপের আর ফাইনাল খেলা হচ্ছে না মহেন্দ্র সিংহ ধোনির ভারতের। কলকাতার মন এখন ভেঙে খানখান। দ্বিতীয় সেমিফাইনালের দিন দুপুরে নির্মীয়মাণ বিবেকানন্দ উড়ালসেতু ধসে যাওয়ায় কলকাতা এখন আর ‘সিটি অফ জয়’ নয়। তা দুঃখের শহরে পর্যবসিত হয়েছে। উড়ালপুল ধস নিয়ে এখন শুরু হয়ে গিয়েছে রাজনীতি। এই শহরে আনাগোনা বাড়ছে রাজনৈতিক ব্যক্তিত্বের। ক্রিকেট পিছনে পড়ে গিয়েছে। 
ওয়েস্ট ইন্ডিজ চলে এসেছে কলকাতায়। ইংল্যান্ডও তাই। দুই দেশের মহারণের পটভূমি যে ইডেন। কিন্তু সুর তো আগেই কেটে গিয়েছে। হৃদয় অনেক আগেই ভেঙেছে। ফলে শরীরটাই কেবল পড়ে রয়েছে, প্রাণের চিহ্ন আর অবশিষ্ট নেই। ইডেনের মন ভেঙে দেওয়াটাকে নিয়মে পর্যবসিত করেছে ওয়াংখেড়ে স্টেডিয়াম। ১৯৮৭ বিশ্বকাপের কথাই ধরা যাক। সেবার ওয়াংখেড়েতেই কপিলদেবের স্বপ্ন ভেঙে চুরমার করে দিয়েছিলেন গ্রাহাম গুচ। ক্রিকেটের নন্দনকাননে ফাইনাল খেলতে নেমেছিল ইংল্যান্ড ও অস্ট্রেলিয়া। এবারও তাই। 
ইডেনে ভারতের সবচেয়ে বড় সাফল্য হল হিরো কাপ জয়। দক্ষিণ আফ্রিকার বিরুদ্ধে সচিন তেন্ডুলকরের সেই ওভার এখন রূপকথা হয়ে গিয়েছে। সেই সব তো কবেকার কথা। নতুন করে ভারতের সাফল্য নিয়ে ইডেনে লেখা হয়নি কোনও বিজয়গাথা। কবে হবে কেউ জানেন না। 
ধোনির দল টি টোয়েন্টি বিশ্বকাপের সেমিফাইনালে ওঠার পড়েই কলকাতার অধিকাংশ হোটেল ‘বুকড’ হয়ে গিয়েছিল। কিন্তু ভারত বিশ্বকাপ থেকে ছিটকে যেতেই অনেকে বুকিং বাতিল করে দিয়েছেন।